I. Mikloš, podpredseda vlády a minister financií SR: (2005-11-09):
Chcem sa poďakovať pani poslankyni Muškovej za jej vystúpenie, za jej návrhy, za záujem o tento problém. V zásade súhlasím aj s väčšinou toho, čo povedala aj ohľadom toho, že je potrebné, aby sa viac prostriedkov z verejných zdrojov vyčleňovalo na realizáciu tejto stratégie, teda aj na školstvo, aj na vzdelanie, aj na vedu, aj na výskum. A v zásade aj vecne, myslím, že nemám žiadne zásadné výhrady voči tomu, čo povedala, aj školský zákon potrebujeme obsahovo zmeniť, aj tých peňazí je málo. Zároveň však chcem upozorniť na to, že to nie je otázka ani len dobrej vôle, ani len pochopenia dôležitosti vzdelania, je to otázka tá, že my zároveň chceme vytvárať predpoklady na zdravý ekonomický vývoj a rýchly ekonomický rast, preto musíme a chceme znižovať objem verejných výdavkov. V rámci toho by sme mali čo najviac vyčleňovať na vzdelanie, vedu, výskum, ale to musí znamenať, ak má byť toto prioritou, že nemôže byť všetko prioritou a že niekde musíme dávať menej. A v tom by som chcel poprosiť aj o podporu všetkých tých, ktorí si uvedomujú dôležitosť vzdelania, že nestačí žiadať dať tam viac, ale treba zároveň povedať, dobre, tak dajme tam viac, ale znamená to, dajme inde menej. Nemôžeme všade dávať viac. A čo sa týka ďalších vecí, tiež v zásade súhlasím, ale musím povedať jednu vec aj v súvislosti s predškolskými zariadeniami. My sme zvolili, a ja si myslím, že na tom je v zásade aj zhoda, že chceme uskutočniť decentralizáciu verejnej správy, a teda posilniť kompetencie miestnych a regionálnych samospráv. Predškolské zariadenia sú typickou kompetenciou miestnych samospráv, a teda my sme túto kompetenciu presunuli tam, ak sa niektoré z nich rozhodli, že ich zavrú alebo obmedzujú, môžeme mať na to – a ja sa aj stotožňujem s vaším názorom, že možno nie vždy to bolo premyslené a že nemuseli byť zrušené. Hovoríte a ukazujete, pani poslankyňa, že majú málo peňazí. Celkovo peňazí bude vždy málo, ale fiškálnou decentralizáciou sme výrazne posilnili nielen stabilitu, nielen stabilitu, ale aj objem zdrojov v samosprávach. Pán poslanec Kubovič je starostom zároveň a môže vám potvrdiť, ja vám to poviem na celkových číslach. Na celkových číslach už v tomto roku budú mať samosprávy o 2 mld. korún viac, ako predpokladali, že budú mať, ako predpokladali, že budú mať, a ako sme sa dohodli, že by mali mať, lebo sme im dali daň z príjmov fyzických osôb, ktorá rastie omnoho rýchlejšie, ako mala rásť podľa našich predpokladov. V budúcom roku to číslo bude ešte vyššie a mohli by mať viac až o 5 mld. korún. Takže – a toto sa týka, tieto peniaze, pani poslankyňa, sa dajú použiť aj na dovybavenie škôl, aj na obnovu počítačov. Okrem toho sú tu zdroje z Európskej únie. Použime čo najviac zdrojov Európskej únie na vzdelanie, vedu, výskum. Súhlasím s potrebou stabilizácie mladých vedcov, výskumníkov a tak ďalej atď. Takže v zásade ja s tým súhlasím. Nemôžu byť tie veci tak konkrétne v tomto, pani poslankyňa Mušková, aby ste teda nehovorili, že tu to má byť, lebo toto je strategický rámcový dokument, ale my sme zároveň schválili akčné plány toho programu Minerva, v ktorých sú veľmi konkrétne úlohy, aj termínované, aj z hľadiska tých zodpovedných. Takže v zásade chcem len povedať, že ešte raz vám ďakujem za tie pripomienky. Myslím si, že o tom nerozmýšľame rozdielne a že ideme vlastne týmto smerom, len si musíme uvedomiť, že zdroje budú vždy obmedzené, a preto mali by sme dávať viac, súhlasím, a mali by sme však rešpektovať, že ak toto je prioritou, nemôže byť prioritou všetko, alebo prípadne niečo iné. Ďakujem pekne.